정조 21년 · 목
政院以今日賓廳日次而以酌獻禮齋戎相値不得來會啓敎以右相當以齋宿本司次對久未爲之雖値齋日使之來會○因藥院提調鄭民始副提調徐邁修等請診啓辭敎以次對同爲入侍○右議政尹蓍東曰吉日有期開講不遠此是我東方億萬年無疆之盛禮慶祝歡欣何可容達予曰山林當上來云乎史官下去之時卿果作書而禮判亦以書申及耶蓍東曰以書以言申申及之矣予敎禮判閔鍾顯曰禮曹草記大體固好而猶未知允當與否且事體重大有難輕先批下大臣今日當齋宿卿等更爲問議以聞也子謂蓍東曰卿之所愼近來則如何蓍東曰飮食稍勝而諸症則無減矣予曰卿之神觀比前別無差勝悶慮則深矣蓍東曰義州帽稅別將安櫟等铮公事啓下備局而其原情以爲目今銀價不啻踊貴而貿銀價之自官磨鍊太不相當別將輩漸至難支之境自再昨年爲始願得以時價會減於帽稅錢中爲之矣念其事情則果如渠輩原情而銀價添給之願非止渠輩而已此路一開紛紜之弊有不可勝言左相熟知灣上事情而以爲帽稅別將之錚極其猥濫此等之類宜有刑配懲勵之擧云而所請雖難許施事情容有可恕刑配姑徐回啓則置之爲宜矣予曰公用條爲許蓍東曰渠輩所納每年爲六千兩而官帽出來未滿原數故稅額隨以減縮云矣予曰譯院公事條年復年不足無以繼用故至有關西監兵營銀貨許貸之擧而名以還捧便成虛錄者久矣左相復設後市以捄譯院及灣人之弊而帽稅別將輩稱冤猶且如許故左相有此刑配之論耶蓍東曰似然矣大抵近來銀貨轉益踊貴故立廛人每每稱冤於度支倭譯所受生熟銅價亦以不相當稱冤矣予曰生熟銅事戶判詳陳可也戶判李時秀曰倭譯尺銅價銀渠輩則以市直來納而本曹則定價出給契人故倭譯輩每以此爲言矣蓍東曰通信使非久當出而蔘政一事誠可悶然矣予曰信蔘價來歷皆已抄出乎時秀曰姑未盡抄而本曹則年條間間落漏故知委該道使之抄出以送矣予曰通信使來請是傳聞之說乎分明之說乎蓍東曰通信使來請之規對馬島主往來江戶然後始爲送請而送請之時必有大差倭大差倭出來後差出信使而所入人蔘必須一百六十餘斤然後除去尾蔘方可造出一百二十餘斤矣予曰年前曾有預備蔘尙今見存乎時秀曰已爲用下信蔘價錢亦已大縮而用處未詳問于本道矣予曰戶曹豈不知其用處乎時秀曰自廟堂句管故戶曹不得詳知矣臣意則通信使行之限以馬島入來云者必是島主狡詐之言矣予曰信使之必入江戶卽是約條約條外事何可許之乎蓍東曰聞渡海譯官之言則信使往來自馬島至江戶其所接待動費一國之力故其言如此可以知倭人之凋弊矣予曰信使止於馬島則單蔘所用亦當比例多減矣蓍東曰非但人蔘他物亦多減除云矣予曰苟如是也彼此無妨而大體以違越約條爲言姑爲防塞使之遷延好矣著東曰聞島主知信使之許否然後始可入江戶云矣予曰昔在先朝時崔姓倭譯自京下往萊府防塞信使之請自上特施拔例之賞典問於渠輩則必當知之矣今之譯官雖不如古之譯官數年之退期亦何難乎蓍東曰島主之往來江戶我國之起送信使自有節次數年之退似無慮矣予曰非徒數年四五年退期則尤好矣蓍東曰倭人事情則馬島所屬皆願信使之入江戶而島主與各州太守皆以止於馬島爲願云蓋信使之行島王及各州太守擔當迎送而然矣時秀曰譯舌輩之言難以準信其能誠心國事偵探彼情亦何可知乎蓍東曰退期則不難而差倭之頻頻出來亦是糜財之端矣予曰差倭亦不出來則好矣蓍東曰此則非譯官輩所可防塞者而譯輩則以信使之止於馬島爲便好云矣予曰畢意則雖許之姑使之遷延退期可矣蓍東曰倭人前以信使迎送物種之被火請退十年我國許之矣渠旣得十年之退限我國信使豈不得四五年之遲延耶信使之止於馬島係是約條之外故不得許之爲言而防塞則可謂有辭矣予曰我國則一番信行所費甚鉅皆是實用而倭物之出來者雖曰委積漆盤屛風之屬鏤金鋪朱備盡奇巧其實則無一可用矣蓍東曰聞信使迎送如船隻及饌品皆用金彩云渠輩財力之多費亦可以知之矣予曰嶺伯之尙不肅謝何耶兩南方伯數年之間次第爲之私心無怪其如此而必欲力辭則過矣蓍東曰非特以兩南伯之次第兜攬爲之惶懍向來全州尹玄錫事至今有痛迫之心云矣予曰大邱豈必如全州之數遞乎此則尤過矣此宰臣若在朝則如書册校刊之役必多效勞而嶺伯亦難其人矣蓍東曰果如聖敎矣予曰嶺伯兩疏政院知之以罕有之擧而曾見古人文集五六疏者亦有之矣蓍東曰兩疏則近例亦多矣予曰有飭敎則可以出肅乎蓍東曰更加嚴飭則豈敢不膺命乎予曰今見兵參肅單而思之則勳府有司堂上兵參爲之矣以鰲城嫡長爲之乎蓍東曰然矣錦溪君奉祀孫故判書朴師益亦當爲之矣予曰蔭官不得爲之乎蓍東曰蔭官則仁平君李普赫爲之矣予曰未知勳府前例之如何而古則無論事之巨細以稟裁者爲請對故曾見宗親府有司堂上差下之時多有請對之例其所難愼有如此勳府必當無異於宗親府矣李敬一非曰不合而此非草草啓下之任矣蓍東曰勳府有司之任至爲難愼故如綾恩延豐俱以特敎爲之矣行上護軍鄭民始曰臣曾聞故相趙載浩爲勳府有司時其言以爲親功臣外不得差是任吾則以大臣爲之而他人若視此爲例則過矣云云以此觀之勳府有司之任不輕而重矣蓍東曰臣則因掌標事始知李敬一之啓不矣予曰持公事時混同啓下乎承旨李益運曰初六日持公事入侍時啓下矣蓍東曰大抵勳府事爲之悶然矣李敬一則足可爲之而此外有司堂上無可合人武弁則李殷春先朝時特敎爲之而蔭武諸人豈可每每爲之此亦不可不深留聖意處矣予曰雖留意而親功臣何處得來乎予敎承旨申大謙曰承旨家無嫡長乎大謙曰東恩君申大觀卽平城君景禋嫡孫也蓍東曰有司堂上徐龍輔病不得行公而戶判則職務鞅掌有難專責廟務事甚悶然矣予曰徐龍輔果有實病而有司之任必欲自畵云耶蓍東曰非但實病也又有難處之事云矣予曰徐龍輔不爲行公則資低於戶判者歷歷可數有誰可合耶蓍東曰徐龍輔果有實病而名以閣臣則一不擧論於官職近臣之辭巽於華要固可爲操心之道然而朝家用人之政不當如此矣予曰此是弊風矣予則以不使官職之致至有年前事矣蓍東曰尹行恁地處與文學才猷無適不可而處在散班一無猷爲其外如南公轍金祖淳亦合可用矣予曰尹行恁南公轍則俱有親病尹行恁親病之沈篤又非南公轍之比矣蓍東曰尹行恁先爲還差乎予曰徐龍輔旣以身病不責行公而有親病之尹行恁若爲還差則又當不爲行公此非誠實底道理矣此則旣是宿趼待親病差勝後還差更爲新差可也予曰古例則堂上有司或有二三人之例矣蓍東曰然矣吏曹判書李秉鼎曰孝子贈職中南臺贈職除非有閥閱者不得爲之矣甲寅年李致中爲吏判時始爲開路南臺贈職至於八人其後因大臣言又爲四人今則贈職蒙恩人若子若孫紛然囑托若非南臺不欲爲之贈職雖異於生時官爵而亦不可不難愼矣今番贈職甚多至爲三十餘人其中亦豈無可合南臺者而臣曹誠難取舍而殽雜之弊在所當念矣予曰禮曹抄啓甚多故至於如此矣蓍東曰士夫家之欲得南臺贈職無怪其然而若其取舍則在於銓曹矣予曰先大王孝冠百王學貫天人而每當承宣讀奏孝烈抄啓之時若有氷鯉竹筍等事蹟則使之一幷拔去此可認聖意之攸在也蓋氷鯉竹筍只有千古一人則是豈人人之所可致者乎孝者卽是人子當然底道理無論旌閭與贈職當之者亦豈有自居之心乎今番贈職殆涉過濫幷爲勿施以待來年抄啓時陞付旌閭與降付復戶間從約爲之可也鍾顯曰孝烈抄報元無定數故禮曹則就其中精抄而自然至於夥多此後漢城府限幾人諸道限幾人著爲定式則爲好矣予曰孝烈抄啓式年爲之乎歲首爲之乎鍾顯曰歲首爲之矣予曰故相金致仁以子孫呼籲則不許登聞營邑報來及屢呈見格者則始乃抄啓事曾有定奪矣今亦依此遵行乎鍾顯曰孝烈呈單無非屢呈見格者矣予曰今番幷與復戶而勿施以待歲首更抄可也大司諫宋銓曰今日卽齋日敢以所懷仰達矣噫嘻李明淵之悖疏一出而一部明義之書其將無地可讀乎是書之作不但爲乙丙義理而已則凡在血氣之倫而不知斯義者卽夷狄也禽獸也挽近以來世道乖戾人心陷溺千奇百怪無所不有而惟殿下所以處之者不大聲色泛應曲當卞明乎至精至微之中斟量乎疾徐弛張之際尺度至嚴絲毫靡差昨冬之臨門處分寔出於憫群蒙之胥溺軫奸萌之逆折使一世之人曉然知大義大防之莫敢踰犯而背馳之習無得復售窺覬之類知所創艾大聖人憂萬世之宏謨遠慮至矣盡矣噫彼明淵抑獨何心挺身投疏右袒兩囚滿紙叫嚷全無痛心疾首之意敢肆閃倏詆慢之習許多句語之陰慘叵測有非臣子所敢萌心而發口者處分之猶涉於容忍而反稱以太遽施措之允當於政體而敢謂之有害直以大公至正之刑政隱然歸之於一時激惱甚至於地處官爵等語顯售容護手脚呈露必欲使旣明之義理漫漶而後已揮廓之聖斷掩翳而不章究厥旨意誠極痛惡此而不嚴加懲勵則大義將無以闡明民志將無以底定臣謂前執義李明淵亟令王府設鞫嚴問快施典刑宜矣予曰律名不當故頃於朴載淳疏亦不得賜批而次對日筵話詳言之矣諫長未及得見乎渠疏中上一段攻斥兩囚旣已攻斥則豈可以言外之意過用誅心之法乎鄭好仁事出於成德雨之後而兩人則鞫問李明淵疏又在於兩囚之後而置而不問此非假借自有權度律名若改則當賜批矣銓曰上一段雖同攻斥而亦莫掩陽抑陰扶之情態矣予曰明淵事之如是靳持實涉苟且而時措之義不得不如此矣兩囚旣爲所重有所處分則以予大義微言猶恐或晦之本意豈惜於一明淵設令明淵同出一套跡也非情也執跡而誅心豈不爲過乎朴載淳疏旣不賜批今於諫長所懷亦不可異同矣諫長不得承批則處義爲難諫長則許遞予命右相及華城留守有司堂上進前敎曰今番見華城城池樓櫓雉堞儼成一大關防而實其中之道姑未講究春秋譏城郞以其虛而無實也華城官府雖有若千錢穀而民居凡百不可以饒實言卿其廣詢博謀亦議於僚相必爲講究其饒實之道也卿之擧條入來而未知事情之如何姑未及賜批矣蓍東曰席子契事嶺南人皆願之云若能善爲措處則亦足爲華民生利之一端矣民始曰嶺南之願不願姑舍若使席子契半京半華則畢竟非華城之有矣臣則以爲帽子事善爲都賈則商賈必當有來集之擧而商賈若稍集則可爲阜民之大助矣予曰筵退後與大臣更爲相議也蓍東曰民生之貧富專在於土地之瘠沃而水原土地甚瘠農作少利故食力之民未見來聚之效大抵民有生業然後城池充實臣等每以此相議姑未得好道理矣予曰外整理所策應自今年擧行乎華城留守趙心泰曰然矣予曰六千兩歲入能有用餘之數乎心泰曰以今番用下之數考之則贏數似餘千餘兩矣蓍東曰修城物力之區劃臣姑未知爲幾許而此亦不可不從優措置矣心泰曰一年二千兩磨鍊矣蓍東曰聞迎華驛善爲措處而驛村亦方來集云誠多幸矣予曰郵舍近處土地最勝故城內之民亦多出來云北門外則似當漸致櫛比矣心泰曰城內之民今雖嚴禁其出住而生利稍勝必當禁之不得矣民始曰臣意則人蔘帽子兩條外姑無好策如席子契人則雖或善成其利甚些何以派及於城內千餘戶而使之富足耶予曰此非時日內所可經營者卿等須留意講究俾有實效可也